**Kjernebiter** (*Coccothraustes coccothraustes*) er en fink. Den kjennetegnes ved sine flotte farger og det store hodet med et kraftig nebb.

Kjennetegn
----------

Kjernebiter: Øverst: Hunn, Midt: Hann, Nederst: Ungfugl.
Kjernebiteren er en stor finkefugl med en kroppslengde på 18–19 cm og en kroppsvekt på 50–60 gram. Vingespennet er 29–33 cm. Den har et uforholdsmessig stort hode og et svært kraftig nebb. Nebbets trykkraft er 30–48 kg. Hannfuglen har klare farver med lys brun overgump, mørk brun rygg, grå nakke, lyse brune kinn og brunt hode. Halespissen er hvit. Undergumpen er hvit og undersiden er gråbrun med en sort strupeflekk. Den har en mørk tegning fra nebbet og rundt øynene. Vingene er sorte med hvite vingebånd. Hunnen er litt mindre enn hannfuglen. Den har de samme farvetegningene, men farvene er mere duse.

Fuglen er normalt sky og vaktsom og holder til høyt oppe i trærne, men den kommer også og spiser frø på fuglebrett, hvor den kan studeres på nært hold.

Blir den skremt på bakken, letter den med et skarpt, eksplosivt «zikk» og flyr opp i tretoppene. Den har også en dempet «srri»-lyd. Sangen, som kan høres om våren, kan minne om en lavmælt versjon av sangen til gulspurv.

Utbredelse
----------

Kjernebiteren hekker i store deler av Europa og i en forholdsvis smal stripe over de tempererte delene av Asia.
Sørskandinavia er artens nordligste utbredelse.

Observert i Norge i alle landsdeler til Finnmark. Har økt betydelig i antall fra 1970-årene og hekking er nå konstatert nord til Nordland..

Habitat
-------

Kjernebiteren holder til i områder med edelløvskog med høye trær. I Sør-Europa har den gjerne tilhold i olivenlunder.

Føde
----

Kjernebiter som eter frukten til smalsølvbusk.
Frø og fruktkjerner er fuglens hovedføde. Kirsebærkjerner knekker den med letthet og den spiser kjerneinnholdet, mens fruktkjøttet ikke spises.

Hekking
-------

Kjernebiter rede
Kjernebiter egg
Kjernebiteren er kjønnsmoden etter et år. Den bygger redet høyt oppe i løvtrærne. Det er kunstferdig flettet av kvister og foret med fine røtter, ull og hår. Den legger 3–6 hvite egg med brune flekker. Eggene er i gjennomsnitt 2,4 cm lange og 1,9 cm. brede, og veier ca. 3,9 gram. Eggets skallvekt er i gjennomsnitt 0,226 gram. Hunnen ruger på eggene i 13–14 dager. Begge foreldrene forer ungene.

Referanser
----------

1. ↑  «kjernebiter». *Store norske leksikon* **(norsk)**. 7. februar 2017. Besøkt 17. juli 2018.

Eksterne lenker
---------------

* (en) *kjernebiter* – oversikt og omtale av artene i WORMS-databasen Rediger på Wikidata

* (en) *kjernebiter* i Global Biodiversity Information Facility Rediger på Wikidata

* (no) *kjernebiter* hos Artsdatabanken Rediger på Wikidata

* (sv) *kjernebiter* hos Dyntaxa Rediger på Wikidata

* (en) *kjernebiter* hos Fauna Europaea Rediger på Wikidata

* (en) *kjernebiter* hos Fossilworks Rediger på Wikidata

* (en) *kjernebiter* hos ITIS Rediger på Wikidata

* (en) *kjernebiter* hos NCBI Rediger på Wikidata

* (en) *Kategori:Coccothraustes coccothraustes* – bilder, video eller lyd på Wikimedia Commons Rediger på Wikidata

* (en) *Coccothraustes coccothraustes* – galleri av bilder, video eller lyd på Wikimedia Commons Rediger på Wikidata

* *Coccothraustes coccothraustes* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |